અહીં કામ કરતા લોકોની પણ કોઈ પર્સનલ લાઇફ હોઈ શકે, એ અંગત જીવનમાં પીડાની સળ પથરાયેલી હોઈ શકે, અઢળક ગળાડૂબ કામમાં વ્યસ્ત માણસની લાચારી પોતાના સમય માટે તરસતી હોઈ શકે, કોઈ મૂંઝાતી આંખો સિગારેટના કશ વચ્ચે સધિયારાની અપેક્ષા રાખતી હોઈ શકે, પીડાને પંપાળીને થાકેલી પીઠ કોઈની હૂંફાળી હથેળીઓની રાહ જોતી હોઈ શકે, અસહાયતાના વમળમાં અટવાયેલા પુરુષને એવા શબ્દોની શોધ હોઈ શકે, જે એને કહી શકે કે, તું ચિંતા ન કરીશ, અમે તારી સાથે છીએ.